b'\n_START_ARTICLE_\nSrpska radikalna stranka\n_START_PARAGRAPH_\nSrpska radikalna stranka (SRS) je  neofa\xc5\xa1isti\xc4\x8dka , ekstremno nacionalisti\xc4\x8dka i socijalno konzervativna politi\xc4\x8dka stranka u Srbiji.\n_START_SECTION_\nPoliti\xc4\x8dki program\n_START_PARAGRAPH_\nSRS se kao nacionalisti\xc4\x8dka stranka  zala\xc5\xbee za stvaranje srpske dr\xc5\xbeave koja bi sadr\xc5\xbeavala teritorije \xc5\xa1ire od dana\xc5\xa1nje Srbije, odnosno velikosrpski projekt koji bi uklju\xc4\x8divao teritorije dana\xc5\xa1nje Crne Gore, Makedonije, Bosne i Hercegovine i dijelova Hrvatske isto\xc4\x8dno od tzv. crte Karlobag-Ogulin-Karlovac-Virovitica. Me\xc4\x91utim, za razliku od 1990-ih - kada je vodstvo SRS ujedno predstavljalo vodstvo \xc4\x8detni\xc4\x8dkog oru\xc5\xbeanog pokreta - SRS danas inzistira na tome da se ti ciljevi mogu posti\xc4\x87i isklju\xc4\x8divo politi\xc4\x8dkim, odnosno mirnim putem: o\xc4\x8dito je, pritom, da bi susjedne dr\xc5\xbeave koje bi svoje teritorije morale "darovati" Velikoj Srbiji, na takav projekt mogle pristati teku ukoliko bi bile u potpunosti destabilizirane. Usprkos tog dana\xc5\xa1njeg "mirnog" pristupa, u dijelu srpske javnosti i u javnosti susjednih dr\xc5\xbeava SRS se smatra ekstremisti\xc4\x8dkom strankom \xc4\x8diji bi eventualni dolazak na vlast pove\xc4\x87ao mogu\xc4\x87nost novih oru\xc5\xbeanih sukoba na prostoru biv\xc5\xa1e Jugoslavije. Zbog toga je SRS, iako najve\xc4\x87a politi\xc4\x8dka stranka u Srbiji, u opoziciji, odnosno sve druge vode\xc4\x87e politi\xc4\x8dke stranke nastoje ne koalirati s njom na nacionalnoj razini._NEWLINE_S druge strane, SRS od odlaska u opoziciju kao glavni element svog programa sve manje isti\xc4\x8de zahtjeve za promjenom srpskih granica, a sve vi\xc5\xa1e socijalna pitanja, odnosno populisti\xc4\x8dku kritiku vladaju\xc4\x87ih stranaka tzv. demokratskog bloka koje optu\xc5\xbeuje za korupciju i nesposobnost.\n_START_SECTION_\nPovijest\n_START_PARAGRAPH_\nStranka je nastala iz inicijativnog odbora za osnivanje Srpskog slobodarskog pokreta, formiranog od grupe srpskih nacionalista i antikomunista 6. sije\xc4\x8dnja 1990. Osniva\xc4\x8dki kongres pokreta je odr\xc5\xbean 23. sije\xc4\x8dnja 1990. Toj organizaciji se 14. o\xc5\xbeujka 1990. pridru\xc5\xbeila grupa disidenata iz stranke Srpska narodna obnova, pa je osnovana nova stranka po imenu Srpski pokret obnove (SPO) na \xc4\x8delu s Vukom Dra\xc5\xa1kovi\xc4\x87em._NEWLINE_Neslaganje izme\xc4\x91u Dra\xc5\xa1kovi\xc4\x87a i Vojislava \xc5\xa0e\xc5\xa1elja je dovelo do toga da se potonji odvoji iz SPO i osnuje vlastitu stranku Srpski \xc4\x8detni\xc4\x8dki pokret. Dana 23. velja\xc4\x8de 1991. godine, u Kragujevcu, S\xc4\x8cP se ujedinio s jednom frakcijom Narodne radikalne stranke koje je predvodio Tomislav Nikoli\xc4\x87, te je osnovana nova stranka pod imenom Srpska radikalna stranka. SRS je usvojila program stvaranja Velike Srbije. Njeni \xc4\x8dlanovi su igrali va\xc5\xbenu ulogu prilikom pokolja u Borovom Selu, doga\xc4\x91aja koji je imao va\xc5\xbenu ulogu u eskalaciji rata u Hrvatskoj, a kasnije tijekom raspada Jugoslavije su se borili u srpskim paravojnim formacijama u ratu u Hrvatskoj, odnosno ratu u Bosni i Hercegovini. U to vrijeme otvara Srpska radikalna stranka mno\xc5\xa1tvo svojih organizacija na podru\xc4\x8djima Hrvatske i BiH pod kontrolom srpskih snaga, zauzimaju\xc4\x87i se za program Velike Srbije i za etni\xc4\x8dko \xc4\x8di\xc5\xa1\xc4\x87enje stanovni\xc5\xa1tva u svrhu etni\xc4\x8dke homogenizacije te dr\xc5\xbeavne tvorevine._NEWLINE_Po\xc4\x8detkom lipnja 1991. \xc5\xa0e\xc5\xa1elj je u razgovoru za kninske Srpske novine govori kako je cilj radikala uspostava srpske dr\xc5\xbeave na Balkanu, koja \xc4\x87e obuhvatiti "celokupno srpstvo, sve srpske zemlje". Tako\xc4\x91er u tom intervjuu izjavljuje uvjete koje on smatra prihvatljivim za dogovor sa Zagrebom: "Uslov je da prihvate da granice Hrvatske budu Karlobag-Ogulin-Karlovac-Virovitica, i tek onda da se dogovaramo o izmeni stanovni\xc5\xa1tva. Svi Srbi koji \xc5\xbeive u Zagrebu, Rijeci, Istri, u Sloveniji, da se presele u Srbiju, a Hrvati koji \xc5\xbeive u Srbiji da se presele u Hrvatsku, i da definitivno to pitanje razre\xc5\xa1imo."\n_START_SECTION_\n1996.-1997.\n_START_PARAGRAPH_\nU periodu 1996-1997, Srpska radikalna stranka bilje\xc5\xbei uspjehe na izborima koji su u to doba odr\xc5\xbeavani - u studenom 1996. SRS dolazi na vlast u op\xc4\x87ini Zemun, a u listopadu 1997. godine Vojislav \xc5\xa0e\xc5\xa1elj ulazi u drugi krug izbora za predsjednika Srbije sa Milo\xc5\xa1evi\xc4\x87evim kandidatom Zoranom Lili\xc4\x87em. Iako je osvojio vi\xc5\xa1e glasova, \xc5\xa0e\xc5\xa1elj nije uspio postati predsjednik Srbije jer mu nije priznata pobjeda zbog nedovoljnog odziva bira\xc4\x8da. 21. prosinca iste godine, na ponovno organiziranim izborima, \xc5\xa0e\xc5\xa1elj u drugom krugu gubi od novog Milo\xc5\xa1evi\xc4\x87evog kandidata, Milana Milutinovi\xc4\x87a.\n_START_SECTION_\n1998.-1999.\n_START_PARAGRAPH_\nO\xc5\xbeujka 1998. godine, SRS ulazi u koalicijsku vlast sa Milo\xc5\xa1evi\xc4\x87evim SPS-om i Jugoslovenskom levicom, formiraju\xc4\x87i sa njima novu Vladu Srbije. Ta Vlada donijela je vrlo o\xc5\xa1tar zakon o informiranju, koji je ka\xc5\xbenjavao sve novinare koji su pisali protiv Milo\xc5\xa1evi\xc4\x87eva re\xc5\xbeima._NEWLINE_U lipnju 1999. godine, nakon \xc5\xa1to je prestalo NATO bombardiranje Srbije i uslijedilo povla\xc4\x8denje srpskih snaga sa Kosova, SRS izlazi iz srpske Vlade, ne sla\xc5\xbeu\xc4\x87i se sa povla\xc4\x8denjem srpskih snaga. No, vrlo brzo su tu odluku promijenili i vratili se u Vladu, zbog "nacionalnih razloga".\n_START_SECTION_\n2000.\n_START_PARAGRAPH_\nU rujnu 2000. godine, SRS bilje\xc5\xbei izuzetno lo\xc5\xa1 rezultat na izborima za Skup\xc5\xa1tinu SR Jugoslavije, predsjednika SR Jugoslavije, i lokalnu vlast Srbije. A 23. prosinca iste godine, radikali bilje\xc5\xbee jo\xc5\xa1 jedan te\xc5\xbeak neuspjeh - osvajaju svega 23 zastupni\xc4\x8dka mjesta na izvanrednim izborima za Skup\xc5\xa1tinu Srbije. U narednom periodu, SRS je bila oporba koaliciji Demokratska opozicija Srbije (DOS), koja je osvojila apsolutnu vlast u Srbiji.\n_START_SECTION_\n2003.-2004.\n_START_PARAGRAPH_\nNakon dobrovoljna \xc5\xa0e\xc5\xa1eljeva odlaska u Haa\xc5\xa1ki tribunal, 24. velja\xc4\x8de 2003. godine, SRS je u Srbiji predvodio Tomislav Nikoli\xc4\x87. U narednim mjesecima, radikali su sudjelovali u ru\xc5\xa1enju DOS-ove Vlade Srbije (kojoj je premijer bio Zoran \xc5\xbdivkovi\xc4\x87). 16. studenog, Tomislav Nikoli\xc4\x87 na izborima za predsjednika Srbije osvaja prvo mjesto ali mu pobjeda nije priznata zbog nedovoljnog broja iza\xc5\xa1lih bira\xc4\x8da._NEWLINE_Dana 28. prosinca, na izvanrednim izborima za srpski parlament, SRS osvaja vi\xc5\xa1e od milijun glasova \xc5\xa1to joj donosi prvo mjesto sa 82 zastupni\xc4\x8dka mjesta. No, ostali su i dalje u oporbi jer je novu srpsku Vladu formirala koalicija Demokratska stranka Srbije-G 17+-Srpski pokret obnove-Nova Srbija na \xc4\x8delu sa Vojislavom Ko\xc5\xa1tunicom (o\xc5\xbeujak 2004)._NEWLINE_Dana 13. lipnja 2004. godine, Tomislav Nikoli\xc4\x87 ulazi u drugi krug izbora za predsjednika Srbije sa liderom Demokratske stranke, Borisom Tadi\xc4\x87em. Iako je u prvome krugu osvojio vi\xc5\xa1e glasova, Nikoli\xc4\x87 u drugom krugu (27. lipnja) gubi od Tadi\xc4\x87a.\n_START_SECTION_\n2007.\n_START_PARAGRAPH_\nNa sljede\xc4\x87im izvanrednim izborima za Skup\xc5\xa1tinu Srbije, 21. sije\xc4\x8dnja 2007. godine, SRS ponovno osvaja prvo mjesto (81 zastupni\xc4\x8dko mjesto). 8. svibnja te godine, Tomislav Nikoli\xc4\x87 postaje predsjednik Skup\xc5\xa1tine Srbije (uz pomo\xc4\x87 glasova DSS i SPS). No, po\xc5\xa1to su 11. svibnja DS, DSS, i G 17 plus postigli dogovor o formiranju nove Vlade Srbije, zatra\xc5\xbeena je smjena Nikoli\xc4\x87a. On je 13. svibnja podnio ostavku, pa je SRS ostala i dalje u oporbi.\n_START_SECTION_\n2008.\n_START_PARAGRAPH_\nDana 20. sije\xc4\x8dnja 2008. odr\xc5\xbeava se prvi krug izbora za predsjednika Srbije. SRS je po drugi put kandidirala Nikoli\xc4\x87a, koji osvaja 40% glasova i ponovo u drugi krug ulazi sa Borisom Tadi\xc4\x87em. U naredna dva tjedna, kampanja je bila izuzetno o\xc5\xa1tra s obje strane. Na kraju je Tadi\xc4\x87 uspio pobijediti, ali vrlo tijesnim rezultatom - 50,3%:49,7%._NEWLINE_Dana 11. svibnja iste godine, na novim, izvanrednim, izborima za Skup\xc5\xa1tinu Srbije SRS osvaja drugo mjesto sa 78 zastupni\xc4\x8dkih mjesta. No, \xc5\xa0e\xc5\xa1eljeva stranka i po tre\xc4\x87i put ostaje u oporbi jer je novu srpsku Vladu formirala Demokratska stranka sa SPS-om.\n_START_SECTION_\nRascjep\n_START_PARAGRAPH_\nKrajem kolovoza i po\xc4\x8detkom rujna iste godine (2008), Skup\xc5\xa1tina Srbije trebala je ratificirati Sporazum o stabilizaciji i pridru\xc5\xbeivanju Srbije sa Europskom unijom. Tomislav Nikoli\xc4\x87 je najavio da \xc4\x87e SRS, po\xc5\xa1to je srpska Vlada prihvatila amandman SRS na tekst prijedloga Sporazuma kojim se garantira da je Kosovo dio Srbije, glasovati za ratificiranje SSP. No, Centralna domovinska uprava SRS, poslije \xc5\xa0e\xc5\xa1eljeva naloga, odlu\xc4\x8duje se usprotiviti tome. Zbog toga, 5. rujna, Tomislav Nikoli\xc4\x87 podnosi ostavku na du\xc5\xbenost zamjenika predsjednika Srpske radikalne stranke i \xc5\xa1efa zastupni\xc4\x8dke skupine radikala u Skup\xc5\xa1tini Srbije. Uskoro je Nikoli\xc4\x87 osnovao zasebnu zastupni\xc4\x8dku skupinu u parlamentu, kojoj je dao ime "Napred Srbijo". Zbog toga, 12. rujna, Nikoli\xc4\x87a Centralna domovinska uprava isklju\xc4\x8duje iz stranke (zajedno sa desetak funkcionara koji su pre\xc5\xa1li na njegovu stranu). U listopadu je Nikoli\xc4\x87, zajedno sa Aleksandrom Vu\xc4\x8di\xc4\x87em (biv\xc5\xa1im generalnim tajnikom SRS), osnovao novu stranku. _NEWLINE_Poslije odlaska Nikoli\xc4\x87a, SRS ponovno bilje\xc5\xbei pad popularnosti.\n_START_SECTION_\n2012.\n_START_PARAGRAPH_\nTaj pad popularnosti najbolje se pokazao na redovitim op\xc4\x87im izborima 6. svibnja 2012. godine. Srpska radikalna stranka, prvi put od svog osnutka, nije uspjela u\xc4\x87i u parlament (tek ne\xc5\xa1to vi\xc5\xa1e od 4% glasova), dok ni na predsjedni\xc4\x8dkim izborima njen kandidat, \xc5\xa0e\xc5\xa1eljeva supruga Jadranka \xc5\xa0e\xc5\xa1elj, nije uspjela dobiti vi\xc5\xa1e od pet posto glasova. Ovi lo\xc5\xa1i rezultati uzrokovali su odlaskom nekoliko tada\xc5\xa1njih visokih du\xc5\xbenosnika iz stranke, kao \xc5\xa1to je Aleksandar Martinovi\xc4\x87, koji je va\xc5\xbeio za vode\xc4\x87eg mla\xc4\x91eg du\xc5\xbenosnika SRS._NEWLINE_Danas je SRS zastupljena samo u Skup\xc5\xa1tini AP Vojvodine i na lokalnom nivou.\n_START_SECTION_\n2014.\n_START_PARAGRAPH_\nNa parlamentarnim izborima SRS je osvojila najlo\xc5\xa1iji ikad zabilje\xc5\xbeen svoj rezultat - za nju je glasovalo svega 2,01 posto bira\xc4\x8da. Na temelju takvog rezultata, partija nije osvojila niti jedno mjesto u parlamentu\n_START_SECTION_\n2016.\n_START_PARAGRAPH_\nNakon slavodobitnog povratka  Vojislava \xc5\xa0e\xc5\xa1elja - predsjednika i osniva\xc4\x8da partije iz pritvora u Me\xc4\x91unarodnog suda za ratne zlo\xc4\x8dine po\xc4\x8dinjene na podru\xc4\x8dju biv\xc5\xa1e Jugoslavije u Haagu -, SRS vra\xc4\x87a dio popularnosti, te na parlamentarnim izborima 2016. osvaja 8,10 posto glasova i 22 od ukupno 250 poslani\xc4\x8dkih mjesta u Narodnoj skup\xc5\xa1tini Republike Srbije. Aktualni predsjednik Republike Srbije Tomislav Nikoli\xc4\x87 i predsjednica Narodne skup\xc5\xa1tine Republike Srbije Maja Gojkovi\xc4\x87 bili su me\xc4\x91u osniva\xc4\x8dima SRS; predsjednik Vlade Republike Srbije Aleksandar Vu\xc4\x8di\xc4\x87 je toj stranci bio pristupio 1993. godine. Svo troje su bili pripadnici naju\xc5\xbeeg vodstva SRS sve do 2012. godine, te se nikad nisu odrekli ni njene tradicije, ni njene ideologije - koje su naju\xc5\xbee povezane s velikosrpstvom.\n_START_SECTION_\nOrganizacija\n_START_PARAGRAPH_\nNajzna\xc4\x8dajniji organ Srpske radikalne stranke je Otad\xc5\xbebinski Kongres, koji se odr\xc5\xbeava redovno svake \xc4\x8detiri godine. Delegati Kongresa biraju predsjednika, zamjenika predsjednika, kao i ostale \xc4\x8dlanove Centralne otad\xc5\xbebinske uprave. Kongres odlu\xc4\x8duje o Programu i Statutu Srpske radikalne stranke i definira djelovanje Srpske radikalne stranke u narednom periodu._NEWLINE_Centralna otad\xc5\xbebinska uprava, koju sa\xc4\x8dinjava 101 \xc4\x8dlan izabran od strane Kongresa, donosi najva\xc5\xbenije odluke u oblasti organizacije i funkcioniranja Stranke._NEWLINE_Predsjednik Centralne otad\xc5\xbebinske uprave (Sredi\xc5\xa1nja domovinska uprava) je dr. Vojislav \xc5\xa0e\xc5\xa1elj, zamjenik predsjednika je Dragan Todorovi\xc4\x87, a potpredsjednici su Gordana Pop-Lazi\xc4\x87, Milorad Mir\xc4\x8di\xc4\x87 i Aleksandar Martinovi\xc4\x87._NEWLINE_Generalno tajni\xc5\xa1tvo na svom \xc4\x8delu ima generalnog tajnika, izabranog od strane Centralne otad\xc5\xbebinske uprave, koji imenuje dva zamejnika i osam \xc4\x8dlanova generalnog tajni\xc5\xa1tva. Generalni tajnik Srpske radikalne stranke je Elena Bo\xc5\xbei\xc4\x87-Talijan._NEWLINE_Izvr\xc5\xa1ni odbor Srpske radikalne stranke je organ teritorijalne organizacije Stranke.'